Адказу з Германіі Радзівілы атрымаць не паспелі. Юны жаніх раптоўна захварэў і памёр. Тады тэрмінова была падабрана іншая кандыдатура. Новым прасіцелем рукі дзяўчынкі стаў дваццаціпяцігадовы клецкі князь Станіслаў Казімір Радзівіл. Перамовы пра магчымасць такога шлюба зацягнуліся на доўгія гады. За гэты час з’явіліся і іншыя кандыдаты. Ваявода кракаўскі Станіслаў Патоцкі марыў ажаніць з Людвікай свайго сына. Заяўлялі пра гатоўнасць назваць княжну жонкай альбо нявесткай і многія іншыя літвіны і палякі. Нават сам кароль Ян Сабескі, паквапіўшыся на пасаг дачкі Багуслава Радзівіла, абмяркоўваў перавагі шлюба паміж Людвікай Каралінай і сваім спадчыннікам, каралевічам Якубам.